«Հիդալգո» տերմինն առաջացել է 12-րդ դարում, իսկ 13-14-րդ դարերից ցույց է տվել պատկանելությունը ասպետների դասին։ Ռեկոնքիստայի ժամանակաշրջանում Հիդալգոներն եղել են ռազմական կարևոր ուժ։ 15-16-րդ դարերում սնանկացել և աղքատացել են։ Հարստություն ձեռք բերելու նպատակով մասնակցել են նոր հայտնաբերված ամերիկյան հողերի նվաճմանը։ Աղքատացած, սակայն ասպետներին հատուկ դասային նախապաշարումները պահպանած հիդալգոների առկայությունը ֆեոդալական Իսպանիայի անկման ժամանակաշրջանի (16-րդ դարի վերջ-17-րդ դար) հասարակական կյանքի բնորոշ առանձնահատկությունն էր։ Այդ ժամանակաշրջանի հիդալգոյի հավաքական կերպար է նշանավոր Դոն Կիխոտը։